
Előtanulmány a közszférában tapasztalható irányítási és menedzsment problémákról


ÖSSZEFOGLALÁS
TDK dolgozatom középpontjában a szervezeti teljesítmény vizsgálata áll. Kutatásom a teljesítménymenedzsment dimenzióira, illetőleg a kapcsolódó szakterületek tanulmányozására, egymáshoz fűződő kapcsolatára és a közöttük lévő kölcsönhatásokra fókuszál. A dolgozat által érintett főbb területek: teljesítmény- és stratégiamenedzsment, kontrolling, valamint az emberi erőforrás menedzsment. Azokat a kapcsolódási pontokat igyekszem bemutatni, melyek hozzájárulhatnak egy szerv sikerének, illetőleg teljesítményének növeléséhez.
Értekezésemben fontos szerepet tölt be a verseny- és közszféra összevetése is, hiszen sok esetben a két szektor eltéréseiből következtethetünk a problémákra, megoldandó nehézségekre. A téma igen szerteágazó volta miatt próbáltam leginkább azokra a jellemzőkre koncentrálni mindkét területen, melyek a teljesítmény szempontjából meghatározóak lehetnek, valamint kiemelt figyelmet fordítottam a fejlesztendő területekre is – elsősorban az állami szféra vonatkozásában.
Bár a szakirodalom áttanulmányozása során azt állapítottam meg, hogy több szerző is foglalkozik az általam vizsgált kérdéskörrel, mégis úgy vélem, hogy a kérdések nyitottak, sok esetben talán még nem is teljesen körülhatároltak. A problémamegoldás szempontjából fontos a pillanatnyi állapot felmérése, melyre a dolgozat keretében teszek kísérletet.
Előtanulmányom utolsó része egyfajta összefoglalása azoknak a területeknek, melyek a leginkább változtatást igényelnek a közszférában. Igyekeztem azt is vizsgálni, vajon mennyire bizonyul hatékonynak a magánszférában korábban már alkalmazott módszerek átvétele, hogyan lehetséges az állami szektor teljesítményfokozása. Gyakorlati tapasztalatszerzésem segített abban, hogy az egyes akadályok mibenlétét meglássam, és ezáltal megpróbáljam felvázolni azokat a módszereket, melyek eszközül szolgálhatnak azok leküzdésében.




